בית הסוהר גלבוע

בית הסוהר גלבוע הוא מתקן כליאה של שירות בתי הסוהר השוכן בעמק חרוד, מדרום לכביש 71, למרגלות הר הגלבוע. הוא אחד מחמשת בתי הסוהר של שירות בתי הסוהר הנתונים ברמת ביטחון מרבית ושוהים בו אסירים ביטחוניים ברמת מסוכנות גבוהה ביותר. בית הסוהר נפתח בשנת 2004, בעקבות האינתיפאדה השנייה, שהובילה לגידול ניכר במספר האסירים הביטחוניים. תחילה נפתח כמתקן נוסף שהיה חלק מבית הסוהר שטה הצמוד לו, ונקרא "שטה ב", תוך זמן קצר הופרד לבית סוהר עצמאי בית הסוהר גלבוע. בית הסוהר משתרע על שטח של 23 דונם, שטחו הבנוי הוא 12,000 מ"ר, והוא מיועד ל-600 אסירים. בית הסוהר משמש לכליאת אסירים ביטחוניים השפוטים לתקופות ארוכות, עצורים פליליים ואסירי עבודה. הוא כולל אגף הפרדה, שבו מוחזקים אסירים בנפרד מיתר האסירים. כל אגף בבית הסוהר מחובר באמצעות שרוול למכלול המרכזי. באוגוסט 2014 נחשפה בכלא מנהרת בריחה שאסירים החלו בחפירתה. עם האסירים שריצו עונשם בכלא זה נמנה חבר הכנסת לשעבר באסל גטאס. וליד דקה שימש דובר ונציג האסירים בפני שלטונות הכלא בעת שהיה כלוא בכלא גלבוע. ערך מורחב – פרשת הסרסור בסוהרות בכלא גלבוע בנובמבר 2017 הגישה סוהרת בכלא תלונה במשטרה על הטרדה מינית מצד אסיר עולם ביטחוני (מחמוד עטאללה). בכירים בשירות בתי הסוהר הודו שתלונת החיילת על שהותקפה מינית נגנזה בתחילה. ב-2021, מפקד כלא גלבוע גנ"מ פרדי בן שטרית העיד שאכן היה סרסור בחיילות שירות חובה בכלא על מנת לספק צרכים מיניים של מחבלים, טרם כניסתו לתפקיד. כמו כן נחשף שקצין המודיעין של כלא גלבוע הודה בחקירתו שידע על התקיפות המיניות של אותו אסיר ביטחוני וששיבץ סוהרות על פי בקשתו, ללא ידיעתן של הסוהרות את סיבת השיבוץ, וכל זאת במטרה להשיג ידיעות מודיעיניות מאותו אסיר ביטחוני. בעקבות עדות מפקד הכלא, פרקליט המדינה הורה לפתוח מחדש את התיק לאחר שהתיק נסגר ב-2018 מחוסר ראיות ומחוסר אשמה. בעקבות פתיחת תיק החקירה הדיחה לאלתר נציבת שב"ס קטי פרי את קצין המודיעין המעורב בפרשת הסרסור בסוהרות, שלאחר סגירת הפרשה בתחילה הועבר מתפקידו, והמשיך בתפקידו בארגון. ערך מורחב – הבריחה מבית הסוהר גלבוע ב-6 בספטמבר 2021 נמלטו מבית הסוהר שישה אסירים ביטחוניים, בהם זכריא זביידי, באמצעות מנהרת בריחה שחפרו. הבורחים נלכדו כעבור ימים אחדים. חודש לאחר מכן, אגף ההנדסה והבינוי במשרד הביטחון ושירות בתי הסוהר החלו בעבודות של פרויקט משותף למיגון מיידי של כלא גלבוע בהיקף של כשמונה מיליון שקלים. הפרויקט יכלול בין היתר את ביטון התאים ושיפור מיגונם על מנת למנוע בריחה. בעקבות הבריחה מכלא גלבוע בוצע מיגון וביטון בית הסוהר, וכן נבדקו כלל בתי הסוהר ומוגנו באופן דומה לכלא גלבוע, שהיה בנוי על כלונסאות, ויצר חלל מתחת לתאים שהוביל לבריחה, בכדי למנוע מקרים של בריחה בצורה זו בעתיד. מדיה וקבצים בנושא בית הסוהר גלבוע בוויקישיתוף אתר האינטרנט הרשמי של בית הסוהר גלבוע אתר האינטרנט הרשמי של בית הסוהר גלבוע (באנגלית) בית סוהר גלבוע, באתר של שירות בתי הסוהר שרון רופא-אופיר, חשיפה: הכלא השמור ביותר במדינה, באתר ynet, 4 ביוני 2004 כלא גלבוע, באתר של פורה יעקבי קרני אדריכלים יאיר קראוס, סוכלה בריחת אסירים ביטחוניים שחפרו מנהרה, באתר nrg‏, 3 באוגוסט 2014 ג'קי חורי, ח"כ לשעבר באסל גטאס נכנס לכלא: "פעלתי ממניעים הומניטאריים", באתר הארץ, 2 ביולי 2017 לירן לוי‏, פרשת הטרדות הסוהרות: אישום נגד אסיר עולם; התיק נגד הקצין נסגר, באתר וואלה, 3 באוקטובר 2019 יהושע בריינר, בכירים בשב"ס: מפקדי כלא גלבוע גנזו את תלונת הסוהרת שהותקפה מינית בידי אסיר, באתר הארץ, 24 בנובמבר 2021 לירן לוי‏, פרשת סוהרות המין הייתה צריכה להרעיד את המדינה לפני 3 שנים, אך כולם בחרו לשתוק, באתר וואלה, 25 בנובמבר 2021 גיא פלג, ‏פרשת הסרסור בסוהרות: במה הודה קצין המודיעין של הכלא ואיך הוא הוחזר לשירות?, באתר ‏מאקו‏, 25 בנובמבר 2021 מאיר תורג'מן, טובה צימוקי, חקירת הסרסור בסוהרות נפתחת מחדש, הנציבה החליטה להדיח את קצין המודיעין, באתר ynet, 14 בדצמבר 2021 https://www.kan.org.il/item/?itemId=118696 ישראל מושקוביץ, רועי רובינשטיין, יואב זיתון, מצוד אחר שישה אסירים ביטחוניים שברחו מכלא גלבוע באמצעות מנהרה, באתר ynet, 6 בספטמבר 2021 אלון חכמון, ‏אחרי בריחת ששת האסירים: החל פרויקט מיגון כלא גלבוע, באתר מעריב אונליין, 31 באוקטובר 2021